Baloldali lapot indít az újdonsült Origo-tulajdonos?
Nem vett fel hitelt, saját vállalkozásainak profitjából vette meg az Origót kiadó céget Matolcsy Ádám, mondta el a Magyar Időknek. Szerinte az Origo nem propagandalap, és lehet, hogy baloldali terméket is meg fog jelentetni.
Nem vett fel hitelt, hanem az Origót kiadó New Wave Media Group Zrt. korábbi hiteleit vállalta át, illetve korábbi vállalkozásainak profitjából vette meg az Origót Matolcsy Ádám, a jegybankelnök Matolcsy György fia – tudhatjuk meg a Magyari Időknek adott interjúból. Matolcsy állítja, a nyolcvan százalékban exportra termelő vállalkozása, a Balaton Bútor Kft. bevételei tették neki mindezt lehetővé. A cégről egyébként a 444 azt kutatta ki, hogy évi 7-800 milliós bevétele volt 2013-14-ben, az Origo értéke ezzel szemben több milliárd forint – Matolcsy pedig állítja, kifizette a vételárat, amit viszont nem árul el.

Matolcsy bevallja, barátja a Növekedési Hitelbank tulajdonosának, Szemerey Tamásnak a fia, illetve a New Wave eddigi tulajdonosa, Száraz István. Matolcsy azt is elárulja, nagyon érdekli a média világa, az Origo hangvétele nem változik. Szerinte a portál nem propagandaoldal, ez csak a konkurencia lejáratási kísérlete, a lapnak egyszerűen "határozott arcéle" kezd kialakulni. Konzervatív, polgári hangvételű lap lesz az Origo, és az is lehet, hogy lesz a New Wave-en belül egy baloldali olvasókat megcélzó termék is.

Matolcsy nem tudja, mi lesz a csak vegetáló VS.hu sorsa, és egyelőre személycseréket sem tervez – "a cégnél dolgozó kollégákról eddig csak pozitív visszajelzéseket kaptam".
Matolcsy Ádám jegybank média Magyar Idők